钦定古今图书集成/明伦汇编/官常典/第278卷 > 《校书秘书省对雪咏怀》刘孝绰
## 钦定古今图书集成/明伦汇编/官常典/第278卷 > 《校书秘书省对雪咏怀》刘孝绰

桂华殊皎皎，柳絮亦霏霏。讵比《咸池》曲，飘飖千里飞。
耻均班女扇，羞俪曹人衣。浮光乱粉壁，积照朗彤闱。
鹡鸰摇羽至，鹎鶋拂翅归。相彼犹自得，嗟余独有违。
终朝守玉署，方夜劳石扉。未能奏缃绮，何由辨国围。
坐销风露质，游联珠璧晖。偶怀笨车是，良知高盖非。
既言谢端木，无为陈巧机。